b'\n_START_ARTICLE_\nInstitut za jadranske kulture i melioraciju kr\xc5\xa1a\n_START_PARAGRAPH_\nZnanstvenoistra\xc5\xbeiva\xc4\x8dka djelatnost Instituta za jadranske kulture i melioraciju kr\xc5\xa1a u Splitu uklju\xc4\x8duje temeljna i primjenjeno - razvojna istra\xc5\xbeivanja iz podru\xc4\x8dja poljodjelstva, prehrambene tehnologije i \xc5\xa1umarstva._NEWLINE_Temeljna istra\xc5\xbeivanja obuhva\xc4\x87aju istra\xc5\xbeivanja mediteranskog ekosustava u cilju odgovaraju\xc4\x87e valorizacije mediteranskog poljodjelstva i \xc5\xa1umarstva, posebice istra\xc5\xbeivanja biljnih populacija mediteranskih kultura i to njihovih genetskih, morfolo\xc5\xa1kih i biolo\xc5\xa1kih svojstava._NEWLINE_Primijenjena istra\xc5\xbeivanja obuhva\xc4\x87aju istra\xc5\xbeivanja fizikalnih i kemijskih svojstava tla, fizi\xc4\x8dke i kemijske degradacije tla, introdukcije biljnih vrsta, iznala\xc5\xbeenje najprikladnijih sustava uzgoja mediteranskih kultura, tehnologije prerade te biolo\xc5\xa1kog suzbijanja \xc5\xa1tetnika i biljnih bolesti._NEWLINE_Institut se nalazi u Splitu, na podru\xc4\x8dju Duilova. Povr\xc5\xa1ina zgrade je 2500 metara \xc4\x8detvornih, \xc5\xa1to uklju\xc4\x8duje laboratorije i ostale radne prostore. Oko Instituta su pokusne povr\xc5\xa1ine (staklenici \xe2\x80\x93 1 ha; nasadi i vo\xc4\x87njaci \xe2\x80\x93 1 ha). Pokusna uljara i 3 ha pokusnih kolekcijskih vo\xc4\x87njaka Instituta nalaze se u Ka\xc5\xa1tel Starom.\n_START_SECTION_\nPovijest\n_START_PARAGRAPH_\nRazvoj poljoprivrednih znanosti zapo\xc4\x8deo je sredinom 19. stolje\xc4\x87a. Potaknut je otkri\xc4\x87ima na podru\xc4\x8dju kemije i biologije. Prve suvremene znanstvene poljoprivredne ustanove osnovane su u drugoj polovici 19. stolje\xc4\x87a u Europi. Jedna od prvih na podru\xc4\x8dju Mediterana bila je C.K. Kemi\xc4\x8dno gospodarstvena poku\xc5\xa1ajna postaja, osnovana 1894. godine u Splitu. Osnovni zadaci Postaje bili su odre\xc4\x91eni Statutom od 15. srpnja 1895. godine, a nadalje se citiraju neki od navoda:_NEWLINE_\xe2\x80\x9c... Unaprijediti dalmatinsko poljodjelstvo ... posebice vinogradarstvo, maslinarstvo ... putem rigorozno postavljenih znanstvenih istra\xc5\xbeivanja, kemijskih i mikroskopskih analiza ... izu\xc4\x8davati bolesti kulturnog bilja u Dalmaciji i na\xc4\x8dine u\xc4\x8dinkovite za\xc5\xa1tite; analizirati i kontrolirati primjenu svih repro-materijala u poljodjelskoj proizvodnji ... analizirati i izdavati dokumente o sastavu i tehnolo\xc5\xa1koj ispravnosti svih poljodjelskih proizvoda."_NEWLINE_Tada\xc5\xa1nja poljoprivreda Postaja je bila dobro opremljena u cilju ispunjavanja zadataka, koji su bili propisani Statutom. Imala je suvremen i dobro opremljen laboratorij, pokusni vinski podrum i uljaru, te pokusna polja. Zahvaljuju\xc4\x87i ovoj Postaji i dobro organiziranoj poljoprivrednoj slu\xc5\xbebi, poljoprivreda Dalmacije je po\xc4\x8dela znakovito napredovati primjenom novih gnojiva, novih sorata i podloga, izgradnjom suvremenih uljara, podizanjem rasadnika, vo\xc4\x87njaka itd. Postaja je bila pod utjecajem stalnih politi\xc4\x8dkih i gospodarskih promjena koje su se doga\xc4\x91ale tijekom njene dugogodi\xc5\xa1nje povijesti. Ipak, iako je njeno ime mijenjano nekoliko puta, osnovne djelatnosti su ostale iste. Od 1964. godine Institut nosi ime Institut za jadranske kulture i melioraciju kr\xc5\xa1a.'